২ বছর আগেই তৈরি দিল্লি কাণ্ডের ব্লু-প্রিন্ট! তদন্তে মিলল বিস্ফোরক তথ্য

ওয়েব ডেস্ক: দিল্লি বিস্ফোরণ কাণ্ডের তদন্তে (Delhi Blast) এবার উঠে এল এক ভয়ঙ্কর জঙ্গিযোগের (Terror Link) ছক। এনআইএ–র (NIA) তদন্তে জানা গিয়েছে, পাকিস্তান-ভিত্তিক জঙ্গি সংগঠন জইশ-ই-মহম্মদের (Jaish-e-Mohammed) এক ‘হোয়াইট-কলার’ মডিউল গোটা দেশে ধারাবাহিক বিস্ফোরণের পরিকল্পনা করেছিল। সূত্রের খবর, ধৃত সন্দেহভাজন জঙ্গি ডাঃ মুজাম্মিল শাকিল (Dr. Mujammil Shakeel) জেরায় স্বীকার করেছেন যে, ২০২৩ সালেই এই হামলার নকশা তৈরি হয়। সেই মোতাবেক গত দু’বছরে বিভিন্ন রাসায়নিক, সার, রিমোট ও ইলেকট্রনিক যন্ত্রাংশ জোগাড় করা হচ্ছিল বলে দাবি করেছেন ধৃত সন্দেহভাজন।

সূত্রের দাবি, মুজাম্মিল বিপুল পরিমাণ ইউরিয়া ও অ্যামোনিয়াম নাইট্রেট কিনেছিলেন। পাশাপাশি গুরুগ্রাম এবং নুহ থেকে ২৬ কুইন্টাল এনপিকে সার সংগ্রহ করেন প্রায় ৩ লক্ষ টাকায়। নুহ অঞ্চল থেকেই সংগ্রহ করা হয় অন্য দাহ্য রাসায়নিক পদার্থও। ফারিদাবাদের দুই বাজার থেকে কেনা হয় ইলেকট্রনিক সার্কিট ও অন্যান্য উপকরণ। এনআইএ-র তদন্তে জানা গিয়েছে, এভাবেই দীর্ঘদিন ধরে গোপনে হামলার জন্য তৈরি হচ্ছিল জঙ্গিরা।

আরও পড়ুন: দিল্লিতে দূষণের প্রভাব চরম, স্কুলে আউটডোর কার্যক্রম বন্ধের নির্দেশ

তদন্তে আরও জানা গিয়েছে যে, বিস্ফোরকের উপাদানগুলিকে ঠিক রাখতে একটি ডিপ ফ্রিজও কিনেছিলেন ডঃ শাকিল। এমনকি ইউরিয়া গুঁড়ো করার জন্য ব্যবহৃত একটি আটা মিলও উদ্ধার করেছে তদন্তকারী সংস্থা। তাঁর সহযোগী আত্মঘাতী হামলাকারী উমর মহম্মদ রাসায়নিক সার থেকে বিস্ফোরক তৈরির প্রস্তুতি, অন্য ভোলাটাইল পদার্থ সংগ্রহ ইত্যাদির দেখভাল করার কাজ করত বলে জেরায় স্বীকার করেছেন ধৃত সন্দেহভাজন।

সবথেকে চাঞ্চল্যকর বিষয় হল, এই বিস্ফোরণের পরিকল্পনায় কোনও বিদেশি ফান্ড নয়, স্থানীয় জঙ্গিরা নিজেদের জোগাড় করা ২৬ লক্ষ টাকার তহবিল থেকে খরচ হয়েছিল। তার মধ্যে ২ লক্ষ টাকা দেয় উমর, ৫ লক্ষ দেয় মুজাম্মিল, ৮ লক্ষ এবং ৬ লক্ষ দেয় আদিল রাঠার ও মুজাফ্‌ফর রাঠার। লখনৌয়ের শাহীন সাঈদ দেয় আরও ৫ লক্ষ টাকা। তদন্তে জানা গিয়েছে, মুজাম্মিল ৬.৫ লক্ষ টাকায় একটি একে–৪৭ রাইফেলও কিনেছিলেন, যা আদিল রাঠারের লকার থেকে উদ্ধার হয়েছে। সব মিলিয়ে এক পরিকল্পিত ছকে আরও বড় আকারে যে হামলার পরিকল্পনা চলছিল, তা এ যাবত তদন্তে স্পষ্ট হয়েছে।